F’ilsienna ngħidu li l-essenza tinsab fil-flixken iż-żgħar u għal Adam Gopnik, raġel qasir f’relazzjoni stabbli jgħid li l-irġiel qosra huma rġiel aħjar fiż-żwieġ u jpattu għall-qosor tagħhom bl-għerf li għandhom. Ftit tal-ġimgħat ilu kien ippubblikat studju twil minn żewġ soċjoloġisti mill-Università ta’ New York li qajjem diskussjoni sħiħa fost l-irġiel qosra. L-awturi ta’ dan ir-rapport jgħidu fil-bidu tiegħu li “riċerka psikoloġika u soċjali tissuġġerixxi li nies sbiħ jiġu ppreferuti f’għadd ta’ sitwazzjonijiet” u wara jingħad li dawk l-irġiel li huma attraenti u fiżikament sbiħ, ikollhom aktar relazzjonijiet sesswali ma’ persuni differenti. Iżda l-konklużjoni tal-istudju hija waħda b’saħħitha u ddokumentata tajjeb. Jingħad li koppji fejn ir-raġel huwa qasir għandha żwieġ aktar stabbli. Dan iseħħ f’ċirkostanzi ta’ diffikultà u kontra kull kurrent, iżda huwa konsistenti f’kull grupp ta’ età u dħul. Huma jagħmlu dan kemm ma’ nisa qosra, iżda wkoll ma nisa itwal minnhom li xi kultant jispiċċaw magħhom. Fl-istudju jingħad li fil-biċċa l-kbira l-irġiel qosra jiżżewġu tard f’ħajjithom iżda la darba jiżżewġu, għandhom it-tendenza li jdumu aktar miżżewgin. Skont ir-riżultati ta’ dan l-istudju, l-irġiel qosra jagħmlu anqas xogħol tad-dar fi żwieġ tipiku mill-irġiel twal. L-istudju jispjega li dan jista’ jkun għax in-natura tax-xogħol tad-dar li jagħmlu l-irġiel twal hija differenti. Skont Adam, l-ebda raġel qasir m’għandu żwieġ stabbli għax huwa ddisprat li jingħoġob ma’ martu iżda għax huwa ffissat li jkollu suċċess f’ħajtu. Jgħid li din is-sitwazzjoni jiżviluppawha minn ċkunitom fil-bitħa tal-iskola fejn it-tfal qosra jridu jirdoppjaw l-isforzi tagħhom ta’ kuljum biex ilaħħqu ma’ sħabhom itwal minnhom u l-istess jibqgħu jagħmlu tul il-kumplament ta’ ħajjithom.